Perlefiskerne
Perlefiskerne er en opera i tre akter af Georges Bizet med libretto af Eugène Cormon (1810-1903) og Michel Carré (1822-1872).
Operaen blev uropført i Paris i 1863 uden synderlig stor succes, men da den blev genoptaget i en ny version i 1893 (18 år efter Bizets død) blev den komponistens største operasucces næstefter Carmen.
Perlefiskerne, hvis handling foregår på Ceylon, opføres regelmæssigt rundt om i verden; tenor-baryton-arien fra 1. akt, Au fond du temple saint, er en af de mest berømte operaduetter og opføres ofte ved koncerter. En indspilning med Stefan Islandi og Henry Skjær fra begyndelsen af 1940'rne, I Templets lyse Hal, var i årtier én af de mest populære klassiske grammofonplader i Danmark.